Међ' сунчаним зраковима
Милорад Поповић Шапчанин 

Међ' сунчаним зраковима

Међ' сунчаним зраковима 

Раздрагано срце плива, 

Пере своје хладне туге, 

Жеље кваси и умива.

Препуно је срце труња, 

Препуњено свега света, 

Части, суза, плача доста 

Многих светских кијамета.

Не може се трпет' више. 

Нов нек живот срцем гори: 

Код оваквих светских чуда 

Хоће срце да с'окори.

Лети, срце, хитро, живо,

Докле младост јоште блиста, 

Док и она јоште сија 

'Нако бледа, блага, чиста.

Плаво небо суза нема — 

Све ће нам се тамо дати, 

Нит' ћеш више икад морат' 

За жељама уздисати.

Напомене 

 Објављена у књизи Песме, 1863, страна 9

Извори 

 Милорад П. Шапчанин: Целокупна дела, Књига прва, страна 22-23. Библиотека српских писаца, Народна просвета.

Поезија Милорада Поповића Шапчанина
Милорад Поповић Шапчанин